**[“Бураннары белән килде безгә кыш”](http://sabyem.ru/?p=12107" \o "Постоянная ссылка на Конспект: )**

**Мәктәпкә хәзерлек төркемендә оештырылган эшчәнлек**

**Бурычлар**:

1. Кышкы табигатьнең матурлыгына соклана белү сыйфатлары тәрбияләү, табигатькә сакчыл караш, халык авыз иҗатына кызыксыну уяту.

2. Балаларның уйлап табуга юнәлтелгән фикер йөртү сәләтен, сөйләмен үстерү.

3. Табигатьтә ел фасыллары буенча барган үзгәрешләр турындагы белемнәрен системалаштыру һәм тирәнәйтү.

**Белем бирү өлкәләрен интеграцияләү**: “Социаль- коммуникатив үсеш”, “Физик үсеш”, “Танып белү һәм сөйләм теле үсеше”.

**Ысуллар һәм алымнар:** уен, әңгәмә, аудиоязмалар тыңлау.

**Җиһазлау һәм материал:** “Кыш” фасылы турында рәсемнәр, слайдлар, кар бөртекләре

**Эшчәнлек барышы:**

**1**. **Оештыру моменты.**

Исәнмесез, балалар! Карагыз әле тәрәзәгә, бүген көн нинди матур, кояшлы.

Кояшлы көнне безнең кәефләребез дә яхшы һәм күтәренке. Әйдәгез әле,

кулларны кулга тотынышып, бер-беребезгә карап елмаябыз һәм үзебезнең

яхшы, күтәренке кәефләребезне бер-беребезгә бирәбез.

**2. Уен “Дүртенчесе артык”.**

1) Җәй рәсемнәре арасыннан **кыш** рәсемен алу. Кайсы рәсем артык?

2) Чөгендер, кишер, суган рәсемнәре арасыннан **балалар чана шуган** рәсемен табу**.**

3) Күчмә кошлар арасыннан **карабүрек** рәсемен аерып алу.

-Балалар, тактадагы рәсемнәргә игътибар итегез әле, бу рәсемнәр бер-берсенә бәйләнгәнме?

-Кайсы ел фасылы турында?

-Бүген без сезнең белән кыш турында белемнәребезне тулыландырырбыз.

**3. Әңгәмә.**

-Кыш айларына нинди айлар керә? (“Декабрь – карлы ай. Гыйнвар – салкыннар ае. Февраль – бураннар ае.) Ә хәзер кышның нинди ае?

(*Кыш турында слайдлар карау).*

-Кыш көне табигатьтә нинди үзгәрешләр була?

*1 слайд:* Ап -ак, салкын кар ява,

*2 слайд:* җирне, агачларны кар каплаган,

*3 слайд:* көчле җил, бураннар була,

*4 слайд:* елгалар боз белән капланган,

*5 слайд:* агачлар йокыга талган, чыршы, нарат яшел килеш утыра,

*6 слай:д*  кышлаучы кошлар өчен җимлекләр эләбез,

*7 слайд:* җылы киемнәребезне киябез (тун, пәлтә, бүрек, бияләй, киез итек.)

-Сезгә кыш ошыймы балалар? Ни өчен?

**Сюрпризлы момент.**

Ишек шакыган тавыш ишетелә.Хат ташучы керә.

-Исәнмесез балалар. Бу “Умырзая “ балалар бакчасымы? Мин сезгә Кыш бабайдан посылка алып килдем.

Т.Әйе бу “Умырзая” балалар бакчаы.Рәхмәт сиңа хат ташучы.

Балалар килегез әле минем яныма ачып карыйк әле посылка эчендә нәрсә бар икән.

*(Балалар белән әңгәмә оештыру).*

*Хат*

*“Исәнмесез, кадерле балалар!Сез мине зарыгып көткәнегезне беләм.Тиздән сезнең янга килеп җитәрмен.Хәзергә мин сезгә Көнчыгыш календаре буенча киләсе елның символы - маймылны бүләк итеп җибәрәм.Ул сездә кунак булып калсын.Сәлам белән, Кыш Бабагыз.”*

**4**. Кыш көне табигать үзенчә матур, бөтен дөнья аклыкка күмелгән. Аның матурлыгына сокланып шагыйрьләр – шигырьләр, композиторлар – көйләр язганнар. Шуларның берсен тыңлап китәрбез. Шул музыка астында ял итеп алырбыз. *( П.И. Чайковскийның “Ел фасыллары” циклыннан “декабрь” ае фрагменты).*

**Ял минуты.**

Без – карлар очабыз *(кулларны болгап, очу хәрәкәтләре ясау).*

Түбәнгә төшәбез *(ярым чүгәлиләр).*

Җитәбез дигәндә,

Җил белән китәбез *(аяк очларында йөгерү).*

Шунда без һавада

Җилпенеп торабыз *(куллар билдә килеш гәүдәне як-якка хәрәкәтләндерү).*

Җил тынган арада,

Җирдә ял итәбез *(чүгәлиләр).*

**Т.** Әйдәгез бераз телләребезне шомартып алыйк

**5.Тел шомарткыч.{ш}, {с**}

а)Ыш-ыш-ыш

Безгә килде салкын кыш

б)Су-су-су

Суыкта битләр алсу.

**6.** Уен **“Табышмак әйтәм – җавабын тап”**

Йолдыз-йолдыз вак кына

Ак мамык сымак кына.

Өс киемеңә куна.

Тәнгә тисә, су була. (Кар бөртеге)

Ишегалдында таш була,

Өйгә керсә, су була. (Боз)

Тәңкә карлар сипкән,

Җирне ап-ак иткән,

Чыршы, каен, имән

Кардан чикмән кигән

Бу кайчан? (Кыш)

**7. Хәрәкәтле уен “Кар бөртекләре җыю”.**

*( П.И. Чайковскийның “Ел фасыллары” циклыннан “декабрь” ае фрагменты астында.)*

Бүлмә идәненә кар бөртекләре таратыла. Төс буенча кар бөртекләрен җыю.

Алдан җыеп бетерүче җиңүче була.

**8. Кыш турында сынамышлар әйтү. “Халык әйтсә - хак әйтә”.**

-Кар калын булса, ашлык уңар.

-Төтен җиргә төшсә, кар явар, төтен туры менсә салкын булыр.

**Бармак уены.**

Баш бармагым – кыш була

Кар-бураннары туза.

Имән бармак – яз килә,

Карлары эреп бетә.

Урта бармак – җәй җитә,

Җиләк кызарып пешә.

Атсыз бармак – көз икән,

Сары яфраклар сипкән.

Чәнти бармак ни икән?

Кыш, яз, җәй, көз бит үткән.

**11. Йомгаклау. Бүген нинди яңа әйберләр белдегез?**

Балалар, шөгыльдә нинди яңалыклар белдегез? (Балалар фикере тыңлана)

Тәрбияче: Рәхмәт, балалар. Сау булыгыз!

**Самоанализ.**

Минем бу шөгылемнең темасы: [**“Бураннары белән килде безгә кыш”**](http://sabyem.ru/?p=12107)

Бу шөгыль мәктәпкә хәзерлек төркемендә оештырылган эшчәнлек.

**Бурычлары**:

1. Кышкы табигатьнең матурлыгына соклана белү сыйфатлары тәрбияләү, табигатькә сакчыл караш, халык авыз иҗатына кызыксыну уяту.

2. Балаларның уйлап табуга юнәлтелгән фикер йөртү сәләтен, сөйләмен үстерү.

3. Табигатьтә ел фасыллары буенча барган үзгәрешләр турындагы белемнәрен системалаштыру һәм тирәнәйтү.

**Белем бирү өлкәләрен интеграцияләү**: “Социаль- коммуникатив үсеш”, “Физик үсеш”, “Танып белү һәм сөйләм теле үсеше”.

**Ысуллар һәм алымнар:** уен, әңгәмә, аудиоязмалар тыңлау.

**Җиһазлау һәм материал:** “Кыш” фасылы турында рәсемнәр, слайдлар, кар бөртекләре.

Бу шөгыль 3 өлештән : оештыру, төп һәм йомгаклау өлешләреннән торды. Бу өлешләрдә балалар кыш турында белемнәрен тулыландырдылар, авазларны дөрес әйтү өстендә эшләделәр,табышмакларга дөрес җаваплар табып үзләрнең тапкырлыкларын күрсәттеләр, тизлек Һәм җитезлеккә уен уйнадылар, халык авыз иҗаты белән таныштылар.

Мин бу шөгыльдә уен, әңгәмә, аудиоязмалар тыңлау алымнарын кулландым. Бу алымнар үз эченә “социаль- коммуникатив үсеш”, “Физик үсеш”, “Танып белү һәм сөйләм теле үсеше” өлкәләрен ала.

Минем уйлавымча, куйган максатларыма ирештем, балалар актив булдылар дип уйлыйм.

**Зурлар төркеме белән әңгәмә “Кышкы киемнәр” (режимный момент)**

Тәр: - Балалар, хәзер нинди ел фасылы?

Бал: - Кыш.

Тәр: - Кыш көне табигатьтә нинди үзгәрешләр була?

Бал: - Көннәр салкыная, кар ява, бураннар була.

Тәр: - Ә без кыш көне ничек киенәбез?

Бал: -Җылы,калын, кышкы киемнәр киябез.

Тәр: - Аларга нинди киемнәр керә соң?

Бал: - Тун, пәлтә, бияләй, бүрек, киез итек һ.б.

Тәр: - Безгә кунакка Марат килгән. Аның урамга чыгасы килә. Әйдәгез әле, аңа киенергә ярдәм итик. ( Тактадагы малай рәсеменә балалар өстәлдән төрле рәсемнәр арасыннан кышкы киемнәрне алып тактага ябыштыру)

- Мин Маратка чалбар кигезәм.

-Мин Маратка свитер кигезәм.

-Мин Маратка итек кигезәм

-Мин Маратка шапка кигезәм.

-Мин Маратка тун кигезәм.

-Мин Маратка шарф бәйлим.

-Мин Маратка бияләй кигезәм.

Тәр: - Менә балалар безнең Марат урамга чыгарга әзер. Без аны ничек киендердек?

Бал.: - Җылы,калын киемнәр кигездек.